钦定古今图书集成/明伦汇编/官常典/第342卷 > 韦思谦
## 钦定古今图书集成/明伦汇编/官常典/第342卷 > 韦思谦

按《唐书》本传，思谦名仁约，以近武后父讳为嫌，遂以
字行。其先出雍州杜陵，后客襄阳，更徙为郑州阳武
人。八岁丧母，以孝闻。及进士第，累调应城令，负殿不
得进官。吏部尚书高季辅曰：“予始得此一人，岂以小
疵弃大德邪？”擢监察御史，常曰：“御史出使，不能动摇
山岳，震慑州县，为不任职。”中书令褚遂良市地不如
直，思谦劾之，罢为同州刺史。及复相，出思谦清水令。
或吊之，答曰：“吾狷直，触机辄发，暇恤身乎？丈夫当敢
言地要，须明目张胆，以报天子，焉能录录保妻子耶？”
沛王府长史皇甫公义引为仓曹参军，谓曰：“公非池
中物，屈公为数旬客，以重吾府。”改侍御史，高宗贤之，
每召与语，虽甚倦，徙倚轩楹犹数刻，罢，疑狱剧事，多
与参裁。武候将军田仁会诬奏御史张仁祎，帝廷诘，
仁祎懦不得对。思谦为辨其枉，因言仁会营罔，陷人
不测者，词旨详畅，帝善之，仁祎得不坐。累迁右司郎
中、尚书右丞，振明纲辖，朝廷肃然。进御史大夫。性謇
谔，颜色庄重不可犯，见王公未尝屈礼。或以为讥，答
曰：“耳目官固当特立，雕鹗鹰鹯岂众禽之偶，奈何屈
以狎之！”帝崩，思谦扶疾入临，涕泗冰须，俯伏号绝。诏
给扶侍，转司属卿，复为右肃政大夫。故事，大夫与御
史钧礼，思谦独不答。或以为疑，思谦曰：“班列固有差，
奈何尚姑息邪？”垂拱初，封博昌县男、同凤阁鸾台三
品，转纳言。辞疾，不许，诏肩舆以朝，听子孙侍。以大中
大夫致仕，卒，赠幽州都督，子承庆嗣立。